送戴才美郎中出使襄漢
作者：曹勛
朝代：宋

paragraphs: 仕宦將相理所當，致君澤民則爲良。
竊竊苟作兒女語，紛紛徒在鵷鷺行。
惟君英槩吞七澤，早以閎畧走黠羌。
天子神聖熟姓字，臨遣亟自尚書郎。
密奉疇咨持玉節，荆襄將漕觀施設。
小攄胸次浩不極，一闢土疆包有截。
江南梅開欲飛雪，老境何堪與君別。
可竚促召黄金闕，爲賀收功在三傑。